РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/145-19

26. новембар 2019. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ: „ОБРАЗОВАЊЕ НА ЈЕЗИЦИМА НАЦИОНАЛНИХ МАЊИНА“, ОДРЖАНОМ 22. НОВЕМБРА 2019. ГОДИНЕ

Одбор за образовање, науку, технолошки развој и информатичко друштво, на седници одржаној 6. новембра 2019. године, на предлог Муамера Зукорлића, предедника Одбора, донео је одлуку о организовању јавног слушања на тему: „ОБРАЗОВАЊЕ НА ЈЕЗИЦИМА НАЦИОНАЛНИХ МАЊИНА“. Јавно слушање је одржано 22. новембра 2019. године у Дому Народне скупштине.

Јавном слушању су присуствовали председник Одбора Муамер Зукорлић и чланови Одбора, Олена Папуга и Милетић Михајловић.

Јавном слушању су из Министарства просвете, науке и технолошког развоја присуствовали: Анамарија Вичек, државни секретар и др Милан Пашић, помоћник министра за предшколско и основно образовање и васпитање.

Јавном слушању из националних савета националних мањина присуствовали су:

Лариса Милић, представник НС руске мањине; Јелена Ракита, представник НС руске мањине; др Сузана Кујунџић – Остојић, председник НС буњевачке мањине; др Владо Бабић, заменик председника НС буњевачке мањина; Шиман Ировић, председник ИО НС чешке мањине; Ивана Разуменић, чланица ИО НС чешке мањине; Маре Каранфиловић, председница Одбора за образовање НС македонске мањине; Борче Величковски, председник НС македонске мањине; Петар Родифцис Нађ, председник НС грчке мањине; Либуша Симендић, представник НС словачке мањине; мр Јене Хајнал, председник НС мађарске мањине; Анико Јерас, председница ИО НС мађарске мањине; Марта Петкович, члан Савета НС мађарске мањине; Маргарета Уршал, чланица ИО ХНВ, НС хрватске мањине; Марина Иванковић Радаковић, чланица Одбора за образовање ХНВ, НС хрватске мањине; Славко Бенчик, вијећник ХНВНС хрватске мањине; Мухамет Бехрами, председник ИО НС ашкалијске мањине; Џавид Сејдију, члан ИО НС ашкалијске мањине; Сеад Накић, члан ИО НС ашкалијске мањине; Светлана Золњан, координатор Одбора за образовање НС словачке мањине И ЧЛАН Националног просветног савета; Никола Љаховић, председник НС украјинске мањина; Петар Закамарок, члан Савета НС украјинске мањине.

На позив Олене Папуге, народне посланице и члана Одбора, присуствовали су: Жељко Ковач, Меланија Римар; Љубка Малацко, Меланија Рамач, Славица Чељовски и Сенка Мученски.

Јавном слушању су такође присуствовали следећи представници институција:

Данијела Ђукић, руководилац, Завод-Центар за осигурање квалитета, Елизабета Каралић, саветник, Завод–Центар за осигурање квалитета, Славко Нађ професор и учитељ русинског језика ОШ и Гимназија „Петро Кузмјак“, Руски Крстур, Меланија Саламун, учитељица у русинском одељењу ОШ „Јован Јовановић Змај“,Ђурђево, Љубица Симић, професор, ОШ „Јован Јовановић Змај“,Ђурђево,Хелена Кухар, учитељица, „Јован Јовановић Змај“, Ђурђево, Гордана Говедарица, Канцеларија за људска и мањинска права, др Радивоје Стојковић, председник Националног просветног савета, Слађана Шегавчић, заменик председника Националног просветног савета, Снежана Павловић, секретар Националног просветног савета, Јасна Јанковић, члан Националног просветног савета, Снежана Марковић, члан Националног просветног савета, Славољуб Милосављевић, члан Националног просветног савета, Ian Bancroft, виши саветник за националне мањине ОЕБС-а, Giacomo Bosisio, координатор за југ Србије ОЕБС-а, Алмир Вучељ, асистент за пројекте ОЕБС-а, Марија Подунавац, шеф кабинета Заштитника грађана, Јабланка Табаш в.д помоћника генералног секретара Заштитника грађана, Драгана Вујков, саветница Заштитника грађана, Зоран Асковић, руководилац, Школска управа Крушевац, Гордана Домановић, Одсек за људска и мањинска права МДУЛС, Проф.др Срето Танасић, дописни члан, АНУРС, Слободан Реметић, академик , АНУРС, Маја Биченко, одговорни координатор, Завод за уџбенике, Романца Јовановић, директор одељења у Новом Саду, Завод за уџбенике, Гордана Илић, уредник, секретар редакције, Завод за уџбенике, Јанош Пушкаш, директор, Педагошки завод Војводине, Чонгор Каса, сарадник, Педагошки завод Војводине, Драган Филиповић МП - Школска управа Београд, Јасмина Ђелић, Одељење за координацију рада школских управа Мин. просвете, Дражан Милосављевић, МП– Школска управа Ваљево,Јасна Васић, МП – Школска управа Зајечар, Живота Старчевић, МП – Школска управа Јагодина, Горан Јоксимовић, МП – Школска управа Крагујевац, Бојана Маринковић, МП- Школска управа Краљево, Драган Гејо, МП – Школска управа Ниш, Менсур Мемић, МП – Школска управа Нови Пазар, Јован Вукчевић, МП – Школска управа Нови Сад, Борислав Станичков, МП – Школска управа Сомбор, Миленко Николић, МП – Школска управа Ужице, Слађана Парезановић, МП – Школска управа Чачак, Рада Каранац, МП – Школска управа Чачак, Биљана Кашерић, в.д помоћник покрајинског секретара за образовање, Секретаријат за образовање, прописе, управу и националне мањине АПВ, Фахрудин Кладничанин, Форум 10, Тео Тараниш, Форум 10, Гордана Арацкић, саветник Делегација ЕУ у Србији и Бранкица Јанковић, Повереник за заштиту равноправности.

У поздравној речи, **др Муамер Зукорлић**, председник Одбора, отворио је јавно слушање и пожелео добродошлицу учесницима јавног слушања у организацији Одбора за образовање, науку, технолошки развој и информатичко друштво. Зукорлић је навео да се са пуном озбиљношћу прилази проблему примене индивидуалних и колективних права мањина и указао на потребу изношења ставова националних заједница на тему остваривања права, посебно на право образовања на матерњем језику и заштите сопствене етно-нациналне културе. Србија, као држава је учинила позитиван искорак у правцу стварања одговарајућих решења, вршене су одређене законске измене у вези регулисања права националних заједница на бази искустава из праксе. У Србији живи око 30% грађана који не припадају већинском народу, и они представљају озбиљан потенцијал у сваком смислу, мада постоје различити погледи на тај феномен. Нагласио је да је само земља која омогући позитиван амбијент за све грађане и осећај сигурности, домовина свих грађана и сви треба да се боре да се допринесе изградњи такве државе. Наша историја је оптерећена сукобима и злочинима и различитим приступима у тумачењу, али је могуће отворити нову страницу и правна регулатива је један такав корак. Није довољно имати добра решења у Уставу и закона већ важно борити се да закони буду примењени у позитивном амбијенту и да не буде опструкција са свих нивоа: државних органа, школских управа и слично. Врло често имамо демонстрацију нетолеранције и негативног гледања на различитост, али имамо довољно искуства и показатеља да антагонизми и анимозитети нису донели никоме добро, посебно припадницима мањина, који су најчешће жртва. Неопходно је имати амбијент афирмативне акције односно позитивне дискриминације. Реално, етички и културно-цивилизацијски квалитет једне заједнице се мери односом према малима и слабима. Ту долази до изражаја стварни етички и духовни, људски квалитет. Правни концепт Србије и политичка оријентација је добро усмерена, треба је подржати и покушати да имамо врсту консензуса, да је то вредност по себи и од интереса свих. Није могуће имати стабилну државу и развијати је у сваком смислу уколико имате 30% грађана незадовољних и који нису сигурни да ли им је државни апарат пријатељ или не. Сваки радикализам, национализам и дискриминација не може се књижити као патриотизам. Реч је о универзалним гледиштима, и наш сусрет данас треба да буде у том духу, мада парламент није могуће ослободити дневне политике јер оно што се говори овде је значајно усмерено према гласачима, што је легитимно. Желео бих да се приоритет дискусије оријентише на квалитет, да видимо шта не ваља и да видимо како то можемо да усавршимо и поправимо. Важно је да смо имали подршку владајуће већине у Одбору и то је квалитет Народне скупштине, која жели да чује и тонове критике и конструктивне и аргументоване тонове. Већина се одазвала позиву, пар националних савета се није одазвало, попут албанског и бошњачког националног већа. Најзаступљeнији су савети са подручја Војводине, где имамо најмање проблема у раду савета. Жао ми је што немамо представнике националних савета из Санџака и из Прешева, мада су били уредно позвани. Позивам народне посланике из овог подручја да такође говоре о проблемима рада ових савета. Позивам учеснике да се пријаве за дискусије, до 7 минута, као и народне посланике.

**Анамарија Вичек**, државни секретар, као уводничар Јавног слушања, истакла је решења из домаћег правног оквира у области образовања на језицима националних мањина, позитивне резултате у примени прописа и унапређењу положаја мањина и питања, односно задатке за које је процењено да би Министарство просвете, науке и технолошког развоја требало да ради, заједно са националним саветима и другим субјектима и партнерима, попут завода, школских управа, Министарства државне управе и локалне самоуправе, Поверенице за равноправност. Поменула је да сваки национални савет у области образовања, од Министартва добија исте инструкције и има исти положај, мада су савети по себи различити, како због величине популација, тако и због питања да ли савети имају земљу матицу и какву помоћ и подршку добијају од својих матичних земаља. Сарадња са националним саветима је важна и Министарство укључује савете у све области које произилазе из Закона о националним саветима националних мањина, као што је именовање директора школа, одобравање одељења са мањим бројем ученика и др. Уџбеници су важна тема, јер савети одобравају рукописе уџбеника и имају обавезу и могућност да преговарају са издавачима одобрених уџбеника на српском језику, који се преводе на мањинске језике. Министарство ради на свеобухватној курикулној реформи и настојимо да радимо на крос-курикуларним компетенцијама. Истакла је и да су преводи програма наставе, уџбеника, ауторских мањинских уџбеника, врло значајна тема јер се раније није рачунало на обухват и обим тог посла, и рад у овој области је један наш заједнички задатак. Започели смо пројекте са Саветом Европе и Европском унијом, који се односе на планове и програме наставе и учења, и уџбенике, како би видели у коликој мери и на који начин су националне мањине представљене у тим уџбеницима и програмима. Приметили смо да су националне мањине представљене, али да су значајно фолклорисане, што ће бити основ да мењамо планове и програме како би елиминисали стереотипе. Завршен је пројекат подршке демократске културе школама, у коме је учествовало у пилот пројекту чак 20 школа, што је допринело стварању демократског друштва и унапређењу толеранције. Напоменула је, на крају уводног излагања, да Милан Пашић, помоћник министра за предшколско и основно образовање и васпитање, остаје на јавном слушању како би одговарао на питања представника националних савета и учесника јавног слушања.

Председник Одбора је затим позвао на дискусију, објаснио техничке детаље излагања и позвао учеснике да доставе пријаве за излагање.

**Маргарета Уршал**, представник Хрватског националног вијећа, је истакла да се образовање одвија према два модела, да региструје сваки позитиван помак у овој области. Поздравила је потписивање Меморандума за отварање лектората на Филозофском факултету у Новом Саду. Изазови са којима се суочавају су: изградња хрватског школског центра у Суботици, квалитет наставе на хрватском језику и постизање уписа у школе као што постоји у вртићима, језички кадар и стручно усавршавање одгојитеља, наставника и професора, недостајање семинара који јачају компетенције, а такође и проблем финансирања семинара. Изазови су и набавка уџбеника за средње школе и мањак средстава за спровођење активности у области образовања. Навела је и неколико проблема са којима се суочавају у свакодневном раду у школама. Хрватска заједница остварује помаке у образовању, али брине низ отворених питања унутар образовног система Србије: процедуре, деградација наставника, питање мотивације, недостатак програма за стручно усавршавање и лоша опремљеност школа.

**Сузана Кујунџић Остојић,** председница НС Буњеваца је истакла када је почело образовање на буњевачком језику, како се користе варијанте образовања у основним и средњим школама. Као проблем је идентификовала, да се у основним школама тешко праве распореди и тек када заврше своје активности, ученици добијају прилику да уче матерњи језик. Навела је, да се чланови савета труде што више да ураде у области основношколског образовања. Проблем код средњих школа је форма факултативног изучавања матерњег језика, и то што Министарство не препознаје потребу финансирања изучавања матерњег језика на нивоу средњих школа. Буџети савета су мали, илуструјући то чињеницом да НС Буњеваца има само 60.000 динара на годишњем нивоу. Завршавајући излагање, заложила се да све националне мањине имају своје лекторате.

**Меланија Римар** из Одбора за образовање НС Русина, упознала је присутне да постоји редовна настава у Руском Крстуру на русинском језику, у основној школи и Гимназији, али да је било проблема и притисака на родитеље у вези са отварањем српских одељења, за шта још увек нема услова. У још два места имамо одељења на српском и русинском, али су одељења на русинском језику врло мала. Постоји вертикала образовања на матерњем, русинском језику, од вртића до факултета. Када је реч о изборној настави, она се спроводи у 16 школа у Војводини, али је проблем што је од ове школске године оцена предмета описна, а на бројчана што демотивише децу, истакла је на крају.

**Светлана Золњан**, представница НС Словака и члан Националног просветног савета, је изнела чињенице о потребама словачке националне заједнице у области образовања на језицима мањина. Словаци цене напоре државе у овој области, а зацртани програм је реализован на свим нивоима где се изучава језик са елементима националне културе и прати корак са реформама у складу са капацитетима савета. Савети мањина су били на јавним расправама, давали примедбе и позитиван пример је Закон о основама система образовања и васпитања, где је школама омогућено да у програме уврсти појмове, значајне за мањине, попут мултикултуралности, толеранције и др. Позитивно је и решење о увођењу програма билингвалног образовања, али већина националних мањина се устручава од ове могућности образовања, јер стрепе од повећане асимилације, попут нпр. словачке, или мађарске мањине. Похвалила је доношења Закона о дуалном образовању и решења из Закона о уџбеницима, али је указала и на потребу враћања бројчаног оцењивања у основне школе.

### Анико Јерас, председница ИО НС мађарске мањине је изразила захвалност Министарству просвете због позитивне и конструктивне сарадње и у име НС подржала процес реорганизације мрежа школа, очување образовања на мађарском језику. Нагласила је, да постоји континуитет образовања на мађарском језику, да постоји помоћ школских управа и Покрајинског секретаријата за образовање, прописе, управу и националне мањине – националне заједнице.

**Марта Петкович,** представница НС мађарске мањине је говорила о питањима која захтевају одређене корекције, односно проблемима које би требало решити заједничким снагама са институцијама које су одговорне, као што је: писање нових наставних планова; проблем финансирања; питање уџбеника које издају приватне издавачке куће, изузев ауторских, које је врло сложен процес и захтева пуно времена због преоптерећености завода; кашњење уџбеника за шести разред, а неки уџбеници још увек нису доступни; проблем превода уџбеника и обезбеђивања преводилаца и лектора и кратки рокови; питање уџбеника за средњу школу, јер ученици немају уџбенике, посебно за предмете који се полажу на великој матури; застарелост уџбеника; проблем превода тестова за такмичење које прописује Министарство просвете; кашњење испоруке комплетне школске евиденције.

**Бранкица Јанковић**, повереник за родну равноправност је напоменула да је значајно да се о овако важном питању говори у Народној скупштини и указала је на потребу веће примене праксе јавних слушања у парламенту, ради разматрања изазова и успеха наше државе и друштва. Нагласила је да започиње нови пројекат, јер постоје нови састави савета националних мањина након пуног конституисања, који финансира Краљевина Норвешка, у оквиру ког ће бити организована два семинара. Указала је и на случајеве пријаве дискриминације у области образовања на матерњем језику (мађарски студенти и Бошњачко национално веће), уз образложење поступања институције Повереника за родну равноправност. Указала је и на додатне програме кохезивног карактера, који ће приказати националне мањине на бољи начин и тиме допринети бољим односима већинског народа и мањинских заједница.

**Мара Каранфиловић**, НС македонске мањине је напоменула да је македонска мањина мала и прави почетне кораке и да има развијено представништво и добру сарадњу са школским управама и Министартвом, посебно у Лесковцу, где се у две школе изучава македонски језик са елементима националне културе. Истакла је да у Војводини нису задовољни стањем у области образовања на македонском језику. Проблем је што је македонски језик у ОШ изборни предмет и у неким школама све се своди на добру вољу појединица, или директора, или родитеља. Проблем је и сама описна оцена, о чему су говорили и други говорници на јавном слушању. Проблем је и финансирање наставе на језику националних мањина у средњим школама, у чему је такође подржала претходне говорнике. Истакла је значај партнерства и сарадње и да је неопходна интензивнија размена искустава између националних савета.

**Петар Родифсцис Нађ**, председник НС грчке мањине је поздравио присутне, посебно Министарство просвете, науке и технолошког развоја, напомињући да се први пут прича о грчком националном језику, који је уведен у систем образовања у основне школе од следеће године. То је за малу заједницу у великој дисперзији, каква је грчка, значајно и има позитиван одјек у матичној држави што ће помоћи билатералну сарадњу две земље. За грчки национални савет је значајно да присуствује јавном слушању због увида у искуства других националних савета. Напоменуо је да постоји потреба да се и други одбори Народне скупштине организују јавна слушања са темама из других области које се односе на рад националних савета.

**Проф. др Јахја Ферхатовић,** вјећник БНВ и народни посланик, је у свом излагању, рекао да постоје потешкоће у спровођењу наставе на бошњачком језику због постојања три групе проблема: 1) од стране органа система који је задужен за процес 2) од националистичке интелектуалне елите 3) представника бошњачког народа који имплементирају овај процес. Похвалио је законску регулативу, оквир који омогућава наставу за припаднике мањине, али је оценио је да постоје проблеми у имплементацији јер се не поштује уставни оквир и САНУ стално истрајава на незаконитим оспоравањима босанског језика, као и РТС преко свог Програмског савета. Постоји аутодеструктивна позиција негирања другог или другачијег. Јавне институције не поштују устав и закон, што утиче на процес извођења наставе и креирање негативне слике о Бошњацима. Школе такође сносе одговорност, а родитељи деце се изјашњавају посебним захтевима и школе утичу на њих да одаберу српски језик као наставни језик због низа погодности. Нагласио је да је Универзитет у Новом Пазару дискриминисан, и поред добрих катедри за босански језик. БНВ нема капацитета да на квалитетан и стручан начин реши питање уџбеника и планова и програма, као ни школске домаће лектире. Министарство није учинило ништа да спречи ове процесе и да избегне негативне ефекте по децу бошњачке националности.

Предложио је низ конкретних мера: увођење просветне инспекције за наставу на босанском језику, стручно оспособљавање наставника, ревидирање планова и програма, увођење елекронских уџбеника.

**Срето Танасић**, дописни члан САНУ је истакао да је Република Србија решила питање националних мањина у складу са међународним стандардима, али да увек треба радити на побољшању и усавршавању. Похвалио је излагање Анамарије Вичек, истичући да је потребно боље упознавање са националним мањинама и тематизирао питање српског језика у школама које изводе наставу на језицима националних мањина, где се српски језик изучава, у просеку, три часа недељно. Оценио је да позитивни помаци, који постоје у Србији, не утичу на положај и школовање Срба у другим земљама. Постоје одређени спорови у вези језичких идентитета и спорови око лингвистичког тумачења мањинских језика. Други језик је онај који није исти са нашим језицима, што се подводи и под Повељу о регионалним и мањинским језицима. Босански језик је исти језик као и језик Срба, са лингвистичког становишта, и у Европи нигде не постоји посебна студија босанског језика јер је заснована на изучавању БХС језика.

Председник Одбора, Муамер Зукорлић је оценио да излагање госп. Танасића динамизира расправу, што доприноси богатству парламентаризма и квалитету Народне скупштине, а након тога дао реч академику Слободану Реметићу.

**Слободан Реметић**, академик и члан Одбора за стандардизацију српског језика САНУ је истакао да међународни документи једино говоре о регионалним или мањинским језицима као различитим од званичног језика државе, напомињући да постоји проблем босанског / бошњачког језика у Србији. Не постоје босански лингвисти који тврде да се српски, хрватски и босански језик разликују, изузев што постоји симболичка функција. Проблеме треба разјаснити у цивилизованој и стручној дискусији, уз поштовање стварности и струке.

**Председник Одбора** је оценио да све указује да је потребно организовати једну стручну дискусију и конференцију како би се разрешило спорно језичко питање, о коме су говорили господа Танасић и Реметић, наводећи да парламент треба да афирмише права националних мањина у погледу образовања на мањинским језицима.

**Фахрудин Кладничанин**, АИ „Форум 10“ из Новог Пазара је оценио да на терену није све идеално и да је законска регулатива рогобатна и делимично нејасна. Нагласио је да је потребно интензивирати интеракцију српског народа са културом и садржајима мањинског народа, где постоји потенцијал за примену прихватљивих модела интер-културалног образовања. Указао је на мањкавости које прати процес образовања на мањинском језику у Санџаку и извршено је мапирање проблема, без уласка у садржај проблема. Постоје проблеми уџбеника, недостатака програма за стручно усавршавање наставника, а евидентирају се проблеми који су много гори у срединама у којима су Бошњаци мањина. БНВ је успорено када је у питању процес образовања на језику мањине, а неки национални савети могу да буду пример како су поједине заједнице са пуним капацитетом спремне да се ухвате у коштац са изазовима, како то добро ради мађарска мањина и њен национални савет. Циљ треба да буде побољшавање квалитета мањинског образовања.

**Олена Папуга**, народни посланик и члан Одбора, заложила се да се уместо назива „националне мањине“, употребљава термин: „националне заједнице“, а уместо назива: „мањински језик“, користи термин: „матерњи језик“, као што је то већ случај у Војводини. Законска регулатива није задовољавајући, а на овом слушању су евидентирани проблеми који су заједнички и исти. У неким сегментима Министарство просвете је затајило и нема решења за поједина битна питања, наглашавајући да не зна да ли је то намерно, или није намерно. Све се мање брине о образовању на језицима националних заједница. Главни проблем је што уџбеници од стране Министарства просвете нису на време одобрени.

**Председник Одбора** је, после излагања народне посланице Олене Папуге, обавестио присутне да су говорили сви који су се пријавили за реч и позвао на учешће у дискусији. Затим је дао реч проф. др Јахји Ферхатовићу, који је искористио право на реплику.

**Проф. др Јахја Ферхатовић** је образложио да нико нема право да себе ставља изнад Устава и закона и указао на босански језик као језик Бошњака. Критиковао је представнике САНУ који се залажу за негирање босанског / бошњачког језика и људе који крше права Бошњака. Указао је да се лако оспоравају становишта о лингвистичким аспектима мањинских језика.

**Срето Танасић,** дописни члан САНУ је указао да се струка не може и не сме искључити из дебате која је покренута и оценио да није најбоља идеја да се академска конференција одржи у Новом Пазару, ако се одмах иступа са „зацементираним“ ставовима. Цитирао је текстове о идентитету бошњачке мањине, у којима не постоје одреднице о посебном босанском језику.

**Проф. др Јахја Ферхатовић** је у одговору указао да струка треба да се бори за измене Устава и закона, а да до тада не би требало да намећу своје ставове, уз право да се за то боре и политичким ангажманом. Напоменуо је, да постоји потреба за академским расправама и слободом, али да се не смеју поништавати или негирати права националних заједница.

**Јабланка Табаш**, представница Заштитника грађана, је појаснила да се БНВ обратило Заштитнику притужбом на поступање РТС. Заштитник грађана је затражио информацију од РТС и тај поступак је у току; значи, није завршен.

**Др Милан Пашић**, помоћник министра просвете се захвалио на позиву за учешће и истакао да је тема изазвала велико интересовање и квалитетну дискусију. Нагласио је успехе и напредак у законској регулативи које су иницирали Влада РС и Министраство просвете, науке и технолошког развоја. Указао је и на најчешће постављана питања која су главни изазови за Министарство просвете. Оценио је да уџбеници нису једино средство наставе и да наставници могу да користе и друга средства која им се пружају. Када је у питању план и програм учења, напоменуо је да је да је то кључно и захвалио се оним саветима који су на време доставили планове и програме. Изразио је захвалност националним мањинама на експедитивности и напоменуо да је потребно да савети пријаве Заводу за унапређивање образовања и васпитања програме за акредитовање на јавном конкурсу, у делу који се тичу обука за спровођење образовања на језицима националних мањина. Обавестио је присутне да се ради Стратегија образовања и позвао националне савете националних мањина да ураде своје стратегије са акционим плановима како би се решили битни изазови који су идентификовани. Нагласио је и да је потребна већа сарадња између националних савета, јер то доприноси унапређивања образовања.

**Председник Одбора** је по завршеној дискусији оценио да су ставови изнети у позитивној атмосфери и да је Народна скупштина показала свој капацитет да буде место у коме се представљају интереси свих народа, свих мањина и свих грађана Републике Србије. Изразио је спремност Одбора да покреће и друге дебате и иницијативе и захвалио се Министарству просвете на партнерском деловању и подршци јавном слушању. Оценио је да је добро што је било полемичких тонова, који су открили питања неслагања или делимичног слагања. Оценио је да је негативно одсуство представника Бошњачког националног већа, који имају огромну одговорност и јер је упропашћен процес образовања на бошњачком језику. Оценио је да је скуп био успешан, пожелео да буде пример и модел за друге одборе и органе Народне скупштине и изразио захвалност учесницима јавног слушања.

Јавно слушање је завршено у 16,40 часова.

Достављено:

у Народној скупштини Републике Србије:

- председнику

- члановима Одбора за образовање, науку, технолошки развој и информатичко друштво